Svend Poulsen Gjønge

Svend Poulsen Gjønge, også kalt Gjøngehøvdingen (født ca. 1602 enten i Skåne eller i Halland, død ca. 1679) var en kjent snapphane og frisparkkaptein. Navnet hans skrives også Svend Gønge Povlsen eller Svend Povlsen.

Liv og virke 
Han ble født rundt år 1602 (etter noen opplysninger rundt 1610) enten i Halland eller i Gønge fylke i Skåne, og døde rundt år 1679 (ifølge noen opplysninger i 1681.

I 1644 i deltok han i Horns krig, et felttog ledet av Gustaf Horn under Hannibalfeiden, hvor han først tjenestegjorde som sersjant i et kompani fra Gønge som var i aksjon i Hallandsås. Senere avanserte han til fenrik i et dragonkompani. I 1653 ble han korporal i et skånsk infanterikompani, og i 1657 ble han først sersjant, senere fenrik, i infanterikompaniet. I juni samme år signerte han et dokument som er blitt bevart for ettertiden; signaturen der viser at han da hadde kapteins rang og hadde kommandoen over en dragoneskadron. De kjempet mot svenskene på grensen til Halland, og særlig i kampene ved Genevad bro og Kattarp utviste Svend Poulsen sitt mot.

Etter krigen bosatte Svend Poulsen seg i Laholm, hvor han giftet seg med enken etter løytnant Lauritz Christensen. Etter å ha gått konkurs i Laholm, flyttet han til Knäred. I 1657 vervet han seg til de danske styrkene, og avtalte med geheimeråd Holger Vind på Kronborg slott at han (Svend Poulsen) skulle opprette et friskytterkompani på 100 mann som i hovedsak var rekruttert fra det sørlige Halland.

På Sjælland i 1658 fikk han i oppdrag å reise sørsjællænderne mot den svenske okkupasjonen. 

I 1661 ga den danske kongen ham bruksretten til godset Lundbygård ved Vordingborg, som takk for hans krigsinnsats. Senere fikk han også eiendomsretten til både Lundbygård og en annen eiendom, men han fortsatte å virke som danskekongens spion i Skåne. I 1673 måtte han gå fra gård og grunn, og fikk i stedet en liten pensjon av kongen.

Ved begynnelsen av Den skånske krig (som varte fra 1675 til 1679) var Svend kaptein på halvøya Stevns, og samme år tilbød han seg å rekruttere et kompani med dragoner i Skåne og ble da tildelt majors rang. Men han ble syk, og rekrutteringen rant ut i sanden.

I 1679 flyttet han inn i Lundby Gildehus. Han døde tidligst i 1679 og senest i 1691.

Romaner, filmer og TV-serier 
Flere forfattere, filmskapere og TV-serieskapere har blitt inspirert av historien om virkelighetens Svend Poulsen Gjønge:

Romaner 
Den danske forfatteren Carl Brosbøll ga under pseudonymet Carit Etlar ut to romaner om Svend Poulsen Gjønge: Gjøngehøvdingen (1853) og Dronningens Vagtmester (1855).

Den svenske forfatteren Carl August Cederborg ga i 1899 ut en roman med tittelen Göingehövdingen.

Film og TV 

 1909: Gøngehøvdingen (spillefilm) – en dansk film regissert av Carl Alstrup som bygger på Carl Brosbølls roman
 1953: Göingehövdingen (spillefilm) – en svensk film regissert av Åke Ohberg, som bygget på Carl August Cederborgs roman
 1961: Gøngehøvdingen (spillefilm) – en dansk regissert av Annelise Hovmand som bygger på Carl Brosbølls roman
 1992: Gøngehøvdingen (TV-serie) – en dansk TV-serie fra 1992 som bygger på Carl Brosbølls roman

Musikk 
Albumet Gøngehøvdingen ble utgitt i 1992 av den danske popstjernen Sebastian, og inneholdt musikk han hadde komponert og innspilt til TV-serien fra samme år.

Referanser

Eksterne lenker 

Personer fra Halland
Personer fra Skåne
Dansker på 1600-tallet